CELEX: 52014PC0668
Language: hu
Date: 2014-10-28
Title: Javaslat A TANÁCS HATÁROZATA az Európai Fejlesztési Alap (EFA) bizottsága eljárási szabályzatának elfogadásáról

|
			
		
		
		52014PC0668
		
			Javaslat A TANÁCS HATÁROZATA az Európai Fejlesztési Alap (EFA) bizottsága eljárási szabályzatának elfogadásáról /* COM/2014/0668 final - 2014/0310 (NLE) */
			
				
		
		
			
			   	INDOKOLÁS
2013. június 24-én és 26-án írták alá az
Európai Unió tagállamai kormányainak a Tanács keretében ülésező
képviselői közötti, az AKCS–EU partnerségi megállapodással összhangban a
2014–2020 közötti időszakra vonatkozó többéves pénzügyi keret értelmében
nyújtandó európai uniós támogatás finanszírozásáról, valamint az Európai Unió
működéséről szóló szerződés negyedik részének hatálya alá
tartozó tengerentúli országok és területek számára nyújtandó pénzügyi támogatás
elosztásáról szóló belső megállapodást (a továbbiakban: a belső
megállapodás). 
A belső megállapodás XX-án/-én[1] lépett hatályba a
megerősítési folyamat lezárását követően, vagyis az utolsó tagállam
általi megerősítés bejelentését követő második hónap első
napján. 
A belső megállapodás 8. cikkének (5)
bekezdése meghatározza, hogy az EFA-bizottság eljárási szabályzatát a Tanács
fogadja el, egyhangúlag eljárva, a Bizottság javaslata alapján. 
Az EFA-bizottság eljárásiszabályzat-tervezete,
mely a tanácsi határozatról szóló javaslat mellékletét képezi, figyelembe veszi
a 11. EFA végrehajtásáról szóló rendelet rendelkezéseit, különösen annak 14.
cikkét, valamint a Bizottság egyszerűsítési és harmonizálási eljárásának
eredményeit a bizottsági eljárásrend területén, ideértve a Bizottság által az ezen
eljárás részeként jóváhagyott eljárásiszabályzat-mintát[2].
A Bizottság ezért a csatolt határozatot
elfogadásra javasolja a Tanácsnak.
2014/0310 (NLE)
Javaslat
A TANÁCS HATÁROZATA
az Európai Fejlesztési Alap (EFA) bizottsága
eljárási szabályzatának elfogadásáról
AZ EURÓPAI UNIÓ TANÁCSA,
tekintettel az Európai Unióról szóló
szerződésre és az Európai Unió működéséről szóló
szerződésre, 
tekintettel az Európai Unió tagállamai
kormányainak a Tanács keretében ülésező képviselői közötti, az
AKCS–EU partnerségi megállapodással összhangban a 2014–2020 közötti
időtartamra szóló többéves pénzügyi keret értelmében nyújtandó európai
uniós támogatás finanszírozásáról, valamint az Európai Unió működéséről
szóló szerződés negyedik részének hatálya alá tartozó tengerentúli
országok és területek számára nyújtandó pénzügyi támogatás elosztásáról szóló
belső megállapodásra[3]
(a továbbiakban: a belső megállapodás),
tekintettel a 11. Európai Fejlesztési Alap
végrehajtásáról szóló XX tanácsi rendeletre (a továbbiakban: a 11. EFA
végrehajtásáról szóló rendelet)[4],
tekintettel az Európai Unió és a tengerentúli
országok és területek társulásáról szóló, 2013. november 25-i 2013/755/EU
tanácsi határozatra[5]
(a továbbiakban: a tengerentúli társulási határozat),
tekintettel az Európai Bizottság javaslatára,
ELFOGADTA EZT A HATÁROZATOT: 
1. cikk
Az Európai Fejlesztési Alap bizottságának a
mellékletben meghatározott eljárási szabályzata elfogadásra kerül.
2. cikk
Ez a határozat az Európai Unió Hivatalos
Lapjában történő kihirdetésének napján lép hatályba.
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               A 11. EFA-ról szóló belső megállapodás hatályba
lépése dátumának beillesztése.
[2]               A 2011. február 16-i 182/2011/EU rendelet (HL L 55.,
2011.2.28., 13.o.); eljárásiszabályzat-minta (HL C 206., 2011.7.12., 11. o.)
[3]               HL L 210., 2013.8.6., 1. o.
[4]               A 11. EFA végrehajtásáról szóló rendeletre vonatkozó
hivatkozás beillesztése.
[5]               HL L 344., 2013.12.19., 1. o.
MELLÉKLETEK
a következőhöz:
Javaslat
A TANÁCS HATÁROZATA
az Európai Fejlesztési Alap (EFA)
bizottsága eljárási szabályzatának elfogadásáról

AZ EURÓPAI FEJLESZTÉSI ALAP BIZOTTSÁGÁNAK ELJÁRÁSI
SZABÁLYZATA

1. cikk
Összetétel
Az Európai Fejlesztési Alap bizottsága (a
továbbiakban: a bizottság) a tagállamok delegációiból (a továbbiakban: a
delegációk) áll, elnöke pedig a Bizottság képviselője.
A bizottsági tanácskozásokon részt vesz az
Európai Beruházási Bank (EBB) megfigyelője, amennyiben a bankot
érintő kérdésről van szó.
A Tanács Főtitkárságának egy
képviselője megfigyelőként vesz részt az üléseken.
2. cikk
Előterjesztés
a bizottságnak
A 11. EFA végrehajtásáról szóló rendeletben[1] és – adott esetben – a
tengerentúli társulási határozatban meghatározott esetekben, az ezekben
megállapított eljárások szerint kell a bizottságnak előterjesztést tenni.
A tengerentúli társulási határozattal[2]
ráruházott feladatok vonatkozásában a bizottságot EFA–TOT-bizottságként
említik.
3. cikk
Az
ülés összehívása
1.           A bizottságot az elnök hívja
össze saját kezdeményezésére vagy a bizottsági tagok egyszerű többségének
kérésére.
2.           A felelősségi körükbe
tartozó kérdések megvitatása céljából a bizottság összehívható más
bizottságokkal együttes ülésekre is.
4. cikk
A
napirend
1.           A napirend tervezetét az
elnök állítja össze, és a bizottság elé terjeszti.
2.           A napirendben a
következőket kell megkülönböztetni:
a)      a Bizottság által elfogadandó azon
intézkedések tervezetét, amelyeket a bizottságnak véleményeznie kell a 11. EFA
végrehajtásáról szóló rendelet 14. cikkében említett eljárásnak
megfelelően;
b)      az olyan egyéb kérdéseket, amelyek
információkérés vagy egyszerű eszmecsere céljából az elnök
kezdeményezésére vagy egy bizottsági tag írásbeli kérésére kerülnek a bizottság
elé.
3.           Bármely delegáció kérheti,
hogy a bizottság valamely pontot tűzzön napirendre. Ezekre a pontokra
vonatkozóan szóban is nyújtható tájékoztatás.
4.           A napirendnek tartalmaznia
kell az előző ülés jegyzőkönyvének jóváhagyását is.
5. cikk
A
bizottság tagjainak megküldendő dokumentáció
1.           Az elnök – az ügy
sürgősségét és összetettségét is figyelembe véve – az ülés előtt
kellő idővel, de az ülés előtt legalább 21 naptári nappal
megküldi a bizottság tagjainak az ülésre szóló meghívót, a napirend tervezetét
és azoknak az intézkedéseknek a tervezetét, amelyről a bizottságnak
véleményt kell nyilvánítania. Az üléssel kapcsolatos egyéb dokumentumokat,
különösen az intézkedések tervezetét kísérő dokumentumokat, amennyiben
lehetséges, ugyanezen határidőn belül kell benyújtani.
A dokumentumokat a 15. cikk (2) és a 15. cikk (3)
bekezdésének megfelelően kell benyújtani.
2.           Az elnök, kellően
indokolt esetekben, saját kezdeményezésére vagy egy bizottsági tag kérésére
lerövidítheti a dokumentumok benyújtásának az (1) bekezdésben említett
határidejét. A határidő – a kiemelten sürgős esetek kivételével – nem
lehet rövidebb 7 naptári napnál.
3.           Kivételképpen a rendkívüli
sürgősség kellően megalapozott eseteiben (például súlyos gazdasági,
társadalmi és politikai körülmények, a fogadó ország által elszenvedett
természeti katasztrófák, humanitárius válság vagy egyéb hasonló jellegű,
nagyon gyors cselekvést igénylő külső körülmények) az elnök a
bizottság valamely tagjának kérésére vagy saját kezdeményezésére eltérhet az
(1) és (2) bekezdésben megállapított határidőktől.
4.           A (2) és (3) bekezdés
nem alkalmazandó a 11. EFA végrehajtásáról szóló rendelet 7. cikkének
(2) bekezdésében említett stratégiai dokumentumokra és többéves indikatív
programokra, valamint ezek félidős és záró felülvizsgálat eredményeként
történő módosítására.
5.           Szóbeli eljárásban a
bizottság elé terjesztett javaslatok esetén a delegációknak az ülés
időpontja előtt legalább három munkanappal írásban értesíteniük kell
a bizottság titkárságát azokról az intézkedéstervezetekről, amelyekről
vita nélkül meg tudnak egyezni, és azokról az intézkedésekről,
amelyekről úgy gondolják, hogy azokat ülésen kell megvitatni. 

A delegációknak ugyancsak írásban és azonos
határidővel kell megfogalmazniuk megjegyzéseiket és további információk
iránti kérésüket.
A Bizottság lehetőség szerint írásban még a
bizottság ülése előtt legalább egy nappal további tájékoztatást nyújt, és
válaszol minden észrevételre.
6.           Kellően indokolt,
rendkívül sürgős esetben a Bizottság alkalmazhatja a 11. EFA végrehajtásáról
szóló rendelet 14. cikke (4) bekezdésében meghatározott eljárást is. Ilyen
esetekben az elnök az intézkedéseket legkésőbb az azok elfogadását
követő 14 nappal megküldi a bizottságnak véleménynyilvánítás céljából.
6. cikk
A
programozási dokumentumok megküldése a Közös Parlamenti Közgyűlésnek
A 11. EFA végrehajtásáról szóló rendelet
7. cikkének (1) bekezdésével összhangban a bizottság titkársága a
programozási dokumentumokat a bizottságban részt vevő delegációk részére
történő megküldéssel egyidejűleg tájékoztatásul megküldi a Közös
Parlamenti Közgyűlésnek is.
7. cikk
A
bizottság véleménye
1.           Ha egy kérdést a bizottság
elé terjesztenek véleménynyilvánítás céljából, azt a 11. EFA végrehajtásáról
szó rendelet 14. cikke (3) bekezdésének és 14. cikke (4) bekezdésének, valamint
a belső megállapodás 8. cikke (2) bekezdésének és 8. cikke (3)
bekezdésének feltételei mellett és az ott meghatározott eljárással összhangban
kell megvitatni.
2.           Amennyiben azt a bizottság
egy tagja sem kifogásolja, úgy az elnök formális szavazás nélkül is
megállapíthatja, hogy a bizottság konszenzussal kedvező véleményt
nyilvánított az intézkedések tervezetéről.
3.           Szóbeli eljárás
alkalmazásakor és az ülés során a tervezett intézkedés lényeges megváltoztatása
vagy új ténybeli elemekkel történő kiegészítése esetén az elnök saját
kezdeményezésére vagy valamely tagállam kérésére az ülés végére vagy egy
későbbi ülésre halaszthatja a szavazást egy adott napirendi pontot
illetően.
4.           Ha a (3) bekezdésben
ismertetett helyzetben az elnök a delegáció(k) kérése ellenére nem halasztja el
a szavazást, a delegáció(k) fenntartással élhet(nek), amelyet az ülés napját
követő naptól számított legfeljebb három munkanapon belül lehet
visszavonni. E határidő elteltével a bizottság véleményét mint véglegeset
kell rögzíteni. A Bizottság értesíti a tagállamokat azon tagállamok végleges
álláspontjáról, amelyek delegációja a bizottságnál fenntartással élt.
5.           Ha egy delegáció kéri, a
szavazás egy kérdésről elhalasztható, amennyiben egy adott napirendi pont
anyagait a tagoknak nem küldték meg az 5. cikk (1) és az 5. cikk
(2) bekezdésében meghatározott időn belül. Ebben az esetben az elnök
dönthet úgy, hogy legfeljebb a következő ülés végéig meghosszabbítja a
konzultációra rendelkezésre álló időt. Szükség esetén az ezen eljárási
szabályzat 11. cikkében megállapított írásbeli eljárás alkalmazható.
Mindazonáltal az elnök javaslatára vagy valamely
bizottsági tag kérésére, a bizottság egyszerű többséggel határozhat úgy,
hogy az ügy sürgőssége miatt a kérdéses pontot napirenden tartja. 
6.           Az éves vagy többéves
cselekvési programok vizsgálatának kontextusában bármely delegáció kérheti egy
projektnek vagy programnak a cselekvési programból való visszavonását. Ha ezt a
kérelmet – a belső megállapodás 8. cikkének (2) bekezdésével
összefüggésben, a 8. cikk (3) bekezdése szerint – a delegációk blokkoló
kisebbsége támogatja, a Bizottság az adott projekt vagy program nélkül fogadja
el a cselekvési programot. 
Hacsak a Bizottság a bizottságban részt vevő delegációk álláspontjával összhangban
úgy nem dönt, hogy nem kívánja végrehajtani a visszavont projektet vagy
programot, az a későbbiekben a cselekvési programon kívül, egyedi
intézkedésként újra benyújtható a bizottságnak, és ezt követően azt a
Bizottság fogadja el a 11. EFA végrehajtásáról szóló rendelet 14. cikkében
meghatározott eljárásnak megfelelően.
8. cikk
Véleménycsere
1.           Bármely delegáció bármikor
felkérheti a Bizottságot, hogy tájékoztatást nyújtson a bizottságnak, és
véleménycserét tartson a 11. EFA végrehajtásáról szóló rendelet 14. cikke
(2) bekezdésében ismertetett feladatokhoz kapcsolódó kérdésekről.
Valamely tagállam kérésére bármilyen értékelés, ideértve az ajánlásokat és a
nyomon követési intézkedéseket, is megvitatható az EFA-bizottságban, a 11. EFA végrehajtásáról
szóló rendelet 18. cikke (2) bekezdésének megfelelően. 
2.           A szóban forgó véleménycsere
nyomán a delegációk ajánlásokat fogalmazhatnak meg, amelyeket a Bizottság
figyelembe vesz. A bizottság jegyzőkönyvének tükröznie kell az egyes
felszólalásokat. A delegációk – a belső megállapodás 8. cikkének
(2) bekezdésével összefüggésben, a 8. cikk (3) bekezdése
szerinti – minősített többsége által támogatott felszólalás ajánlásként
kerül rögzítésre.
9. cikk
Képviselet
és a határozatképesség feltételei
1.           Minden delegáció egy
bizottsági tagnak számít. Mindegyik tagállam határoz a delegációja
összetételéről, és erről tájékoztatja az elnököt.
2.           Az elnök jóváhagyásával a
delegációkat nem kormányzati szakértők is kísérhetik, az érintett tagállam
költségére. 
Ésszerű időn belül, de legkésőbb a
bizottság ülése előtt 5 naptári nappal közölni kell az elnökkel:
a)      az egyes delegációk összetételét, kivéve,
ha az összetétel már ismert az elnök előtt;
b)      a delegációkat kísérő szakértők
nevét és beosztását, valamint jelenlétük indokait.
Ha az elnök a szóban forgó ülés kezdete előtt
nem kifogásolja a szakértő részvételét, azt úgy kell tekinteni, mint az
engedély megadását.
3.           Egy delegáció szükség esetén
legfeljebb egy másik tagállamot képviselhet. A bizottság elnökét legkésőbb
az ülés kezdete előtt a képviselt delegáció írásban értesíti.
4.           A bizottság tanácskozásai
érvényességéhez a határozatképesség olyan feltételei szükségesek, amelyek a 11.
EFA végrehajtásáról szóló rendelet 14. cikke (3) bekezdésének és 14.
cikke (4) bekezdésének megfelelően a minősített többségi vélemény
kialakítását lehetővé teszik.
10. cikk
Harmadik
felek és szakértők
1.            A csatlakozó országok képviselői a csatlakozási
szerződés aláírásának időpontjától meghívást kapnak a bizottság
üléseinek látogatására.
2.           Az elnök saját
kezdeményezésére vagy egy bizottsági tag kérésére adott kérdések megvitatásához
meghívhatja más harmadik felek képviselőit vagy egyéb szakértőket is.
A tagállamok azonban egyszerű többséggel elutasíthatják az ülésen való
részvételüket.
3.           Az (1) és (2) bekezdésben,
valamint a 9. cikk (2) bekezdésében említett, harmadik felek képviselői és
szakértők a bizottság szavazásán nem lehetnek jelen, és abban nem vehetnek
részt.
11. cikk
Írásbeli
eljárás
1.           Az elnök kellően
indokolt esetben írásbeli eljárásban is kikérheti a bizottság véleményét. Az
elnök elküldi a bizottsági tagoknak az intézkedések tervezetét, és az ügy
sürgősségének megfelelően határidőt állapít meg a véleménynyilvánításra.
A delegációknak a javaslatok megküldésétől
számítva 21 naptári nap áll rendelkezésre álláspont kialakítására. Ha egy
bizottsági delegáció a levélben megadott határidőn belül nem jelzi
ellenzését vagy tartózkodási szándékát, azt úgy kell tekinteni, hogy a
javaslathoz hallgatólagosan hozzájárult. 
Sürgős vagy rendkívül sürgős esetekben
az 5. cikk (2) bekezdésében és az 5. cikk (3) bekezdésében
megállapított határidőket kell alkalmazni. A Bizottságnak írásban
megfelelően meg kell indokolnia a sürgősség vagy a rendkívüli
sürgősség esetét. 
2.           Ha azonban valamely
bizottsági tag kéri, hogy az intézkedéstervezeteket egy bizottsági ülésen
tekintsék át, az írásbeli eljárás ezzel befejeződik, és a javasolt
intézkedéseket a bizottság következő ülésére kell áttenni.
3.           A Bizottság haladéktalanul,
de legkésőbb a határidő lejártát követő 14 naptári nap
elteltével írásban tájékoztatja a bizottság tagjait az írásbeli eljárás
eredményéről.
12. cikk
Titkársági
támogatás
A titkársági szolgálatot a bizottság részére a
Bizottság biztosítja.
13. cikk
Az
ülések jegyzőkönyvei és az ülésekről készült összefoglaló jelentés
Minden ülés jegyzőkönyve az elnök
felügyelete mellett készül, és annak tartalmaznia kell a javasolt
intézkedésekről kifejtett véleményeket, valamint az ülés során kifejezett
álláspontokat is. A jegyzőkönyvet haladéktalanul, de legkésőbb az
ülést követő egy hónap elteltével kell megküldeni a bizottsági tagoknak.
A delegációk a jegyzőkönyvvel kapcsolatos
esetleges észrevételeiket írásban küldik meg az elnöknek. Erről a
bizottságot tájékoztatni kell; bármiféle véleménykülönbség esetén a javasolt
módosítást a bizottság megvitatja. Ha továbbra is fennáll a véleménykülönbség,
a javasolt módosítást mellékelni kell a jegyzőkönyvhöz.
14. cikk
Jelenléti
ív
1.           Az elnök minden ülésen
jelenléti ívet készít, amely megjelöli azon hatóságokat vagy szerveket,
amelyekhez a résztvevők tartoznak. A jelenléti ívet az ülés során
kiosztják a résztvevőknek.
2.           Minden ülés kezdetekor
bármely olyan delegációnak, amelynek részvétele a bizottság munkájában egy
adott napirendi pont tekintetében összeférhetetlenséget jelent, tájékoztatnia
kell erről az elnököt. 
A tagállamok által delegált személyek, az ülésen a 9. cikk (2) bekezdésével
vagy a 10. cikk (2) bekezdésével összhangban az elnök engedélyével részt
vevő szakértők, valamint a harmadik felek képviselői, akik az
ülésen a 10. cikkel összhangban kapott meghívással vesznek részt, az ülések
kezdetén tájékoztatják az elnököt az adott napirendi pontokkal kapcsolatos esetleges
összeférhetetlenségekről.
Összeférhetetlenség esetén az érintett személy az
elnök kérésére a kérdéses napirendi pont tárgyalásának idejére visszavonul az
ülésről.
15. cikk
Levelezés
1.           A bizottsággal kapcsolatos
levelezést a Bizottságnak kell címezni, a bizottság titkárságának
megjelölésével.
2.           A titkárság útján a
delegációknak címzett levelezést a lehető leggyorsabb és legmegbízhatóbb
elektronikus úton az érintett tagállam állandó képviselőjének is meg kell
küldeni. Amennyiben az állandó képviselet a bizottságok munkájával kapcsolatban
egy központi elektronikus címet ad meg a Bizottság számára, úgy a levelezés
céljaira ezt a címet kell használni. A leveleket ezenkívül közvetlenül is meg
lehet küldeni a tagállamok által a bizottságban való képviseletükre kijelölt személyeknek.
3.           Különleges körülmények
kivételével, a Bizottság és a delegációk közötti levelezést a rendelkezésre
álló számítógépes eszközökkel kell mindkét irányban lebonyolítani.
16. cikk
A
dokumentumokhoz való hozzáférés és a titoktartás
1.           A bizottság dokumentumaihoz
való hozzáférés iránti kéréseket az 1049/2001/EK európai parlamenti és tanácsi
rendeletnek[3]
megfelelően kell kezelni. Az említett dokumentumokhoz való hozzáférés
iránti kérésekről a Bizottság határoz saját, a 2001/937/EK, ESZAK, Euratom
határozat[4]
által módosított eljárási szabályzatának megfelelően. Ha a kérés
tagállamhoz érkezik, a tagállam az 1049/2001/EK rendelet 5. cikke szerint jár
el.
2.           A bizottság tanácskozásai
bizalmasak.
3.           A bizottság tagjaihoz, a
szakértőkhöz és a harmadik felek képviselőihez eljuttatott
dokumentumok bizalmasak, kivéve, ha a dokumentumokhoz az (1) bekezdés alapján
engedélyezett a hozzáférés, vagy ha a Bizottság más módon közzétette azokat.
4.           A bizottság tagjai, a
szakértők és a harmadik felek képviselői kötelesek tiszteletben
tartani az e cikkben előírt titoktartási kötelezettségeket. Az elnök
gondoskodik róla, hogy a szakértők és a harmadik felek képviselői
tudomást szerezzenek a rájuk vonatkozó titoktartási követelményekről.
17. cikk
A személyes adatok védelme
A személyes adatoknak a bizottság és
munkacsoportjai általi feldolgozása a személyes adatok közösségi intézmények és
szervek által történő feldolgozása tekintetében az egyének
védelméről, valamint az ilyen adatok szabad áramlásáról szóló 45/2001/EK
európai parlamenti és tanácsi rendeletnek[5]
megfelelően történik, az elnök – mint az említett rendelet 2. cikkének d)
pontja szerinti adatkezelő – felelőssége mellett. 

18. cikk
Működési
költségek
1.           A Bizottság viseli a
bizottság működési költségeit, beleértve tagállamonként egy résztvevő
számára az utazási költségeket is.
Ha az elkülönített pénzügyi előirányzat
lehetővé teszi – és annak keretein belül – a Bizottság két olyan
delegációtag utazási költségeit is fedezi, akik erre vonatkozóan kérelmet
nyújtanak be.
2.           A Bizottság a bizottság
rendelkezésére bocsátja a munkájához szükséges helyiségeket és anyagi
erőforrásokat.
[1]               A 11. Európai
Fejlesztési Alap végrehajtásáról szóló tanácsi rendeletre vonatkozó hivatkozás
beillesztése: HL …
[2]               A Tanács 2013. november 25-i 2013/755/EU határozata az
Európai Unió és a tengerentúli országok és területek társulásáról (tengerentúli
társulási határozat) (HL L 344., 2013.12.19., 1. o.).
[3]               Az Európai Parlament és a Tanács 2001. május 30-i
1049/2001/EK rendelete az Európai Parlament, a Tanács és a Bizottság
dokumentumaihoz való nyilvános hozzáférésről (HL L 145., 2001.5.31., 43. o.).
[4]               HL L 345., 2001.12.29., 94. o.
[5]               HL L 8., 2001.1.12., 1. o.